Under episoden skreg kvinden så højt, at et par på vej hjem fra byen bemærkede overfaldet og skræmte gerningsmanden væk

Med et fast greb om halsen forsøgte en gerningsmand tidligt søndag at trække en ung kvinde væk fra gaden og formentlig udføre en voldtægt.

Det oplyser Nordjyllands Politi i en pressemeddelelse.

Overfaldet mod den 21-årige kvinde fandt sted kort før klokken 05.42 ved parkeringsarealet ved Østre Havnegade i Aalborg.

Kvinden var på vej hjem, da hun i en baggård i området blev overfaldet af en mand, som tog halsgreb og trak hende flere meter mod et græsareal

'Kvinden skreg meget højt og et par bemærkede overfaldet, hvilket fik gerningsmanden til at flygte ud mod Østerbro, hvor han forsvandt,' oplyser Nordjyllands Politi.

Ifølge politiets signalement er der tale om en etnisk dansk gerningsmand på omkring 30 år. Han var omkring 175-180 cm. høj, havde kort, karseklippet hår.

Derudover var gerningsmanden iført læderjakke, sort t-shirt og mørke cowboybukser.

Flere beboere har efterfølgende fortalt, at de bemærkede skriget tidligt i morges, men politiet søger fortsat vidner i sagen.

- Det kan være personer, der har hørt skriget, set overfaldet med videre, lyder det fra vagtchef Michael Elkjær i pressemeddelelsen.